《放漏舟滩入七里沿》
清代·李蕴芳

岩溜蓄清响，樵风振林樾。挽棹沿洄溪，冈峦瓦错硉。

白石激幽沿，苍崖露峭骨。天宇回生光，日华翻勃窣。

漩洑曲埼通，周鉴穷检括。硖高秋气鲜，交疏锦绮缀。

蔓藻澹芳流，粼粼漱玉活。澄渊理不违，得趣兴超忽。

侧闻羊裘翁，高卧掔江月。

作者简介：李蕴芳，字湘洲，武威人。乾隆壬申进士，官石城知县。有《醉雪庵遗草》。